રાજય સહિત દક્ષિણ ગુજરાતમાં ખેડૂતોના મહત્ત્વના પાકમાં કેરી, ચીકુ, ડાંગર અને શેરડીનો સમાવેશ થાય છે. ચાલુ વર્ષે પણ કમોસમી વરસાદ, ધુમ્મસ અને વાવાઝોડા પડતા કેરીના પાક ઓછો ઉતરશે એવી ભીતિ સેવાઈ રહી હતી પરતું એવા સંજોગોમાં પણ આ વખતે કુદરતે જગતના તાતને આશીર્વાદ આપી કેરીના સારા ભાવો અપાવતા ખેડૂતોમાં ખુશી છવાઈ છે. દક્ષિણ ગુજરાતની કેસર કેરીનો સ્વાદ સમગ્ર દેશ અને દુનિયામા વખાણાય છે ત્યારે નવસારી ખેતીવાડી બજારમાં રોજ 10થી 12 હજાર મણથી વધુની કેરીઓ ઠલવાતા વેપારીઓ પણ ગેલમાં જોવા મળે છે. રાજસ્થાન, મધ્યપ્રદેશ, મહારાષ્ટ્ર, દિલ્હી વગેરે રાજયોમાં વેપારીઓ કેરી મોકલવાની તૈયારીઓ આરંભી છે અને ચાલુ સાલે કેરીનો પાક ત્રણ ફાલમાં થયો છે.